יזהר כהן

יזהר כהן (נולד ב-13 במרץ 1951) הוא זמר, מלחין ושחקן ישראלי. כהן הוא הישראלי הראשון שזכה בתחרות הזמר של האירוויזיון ב-1978. כהן נולד בגבעת עמל ב' (תל אביב) וגדל בגבעתיים במשפחה של זמרים ממוצא תימני. הוא בנם השלישי של הזמרים שרה ושלמה כהן (סולימאן הגדול). סבו, יעקב שלמה כהן, היה איש ציבור בארץ ישראל. דודו איתמר כהן היה סולן להקת הנח"ל בשנות ה-50. לכהן שלושה אחים: הזמר והבדרן חופני כהן, פינחס כהן, שהיה זמר בלהקה צבאית, והזמרת ורדינה כהן. בגיל חמש צורף ללהקת הזמר המשפחתית, "להקת בני-מחול", ובהמשך היה בה לסולן. בצבא שירת בצוות הווי הנח"ל. זמן קצר לאחר שחרורו, ב-1972 הוציא את השיר "illusions" שזכה להצלחה במצעד הלועזי של הגל הקל. ב-1973 ביצע בפסטיבל הזמר והפזמון את השיר "שיר כלולות" של נסים אלוני ועודד לרר שהגיע למקום העשירי, אך הפך לשיר ידוע מאותו פסטיבל. באותה שנה השתתף במחזמר "לילי גם" ביחד עם רומן שרון. ממנו במיוחד זכור אחד השירים אותו ביצע "חלומות שמורים", ובסוף אותה שנה השתתף עם השיר "ירושלים האחרת" בפסטיבל הזמר המזרחי שזכה להצלחה מחוץ למסגרת הפסטיבל. הוא השתתף שוב בפסטיבל זה ב-1975 עם השיר "ערוגות הבושם" (אותו הלחין למילים של אילן גולדהירש) שהגיע למקום השני. בשנת 1973 נטל חלק ברביעיית "הכנופיה" לצד מרגלית צנעני, רזי אמיתי ואסתי כץ. הרביעייה שרה שירי בלוז ונשמה בסגנון מוזיקה אפרו-אמריקאי של אותה תקופה, והופיעה בפני חיילים במלחמת יום הכיפורים. במהלך שנות השבעים שיריו של כהן הושמעו בתדירות גבוהה בתחנות הרדיו בישראל. בין להיטיו ניתן למנות את "ניגונה של השכונה" מאת עוזי חיטמן שהקליט ב-1976. באותה שנה יצא אלבומו הראשון, שנקרא "חלומות שמורים", אשר כלל את שיר הנושא, "ירושלים האחרת", "illusions" ו"בדידות" (מילים: משה בן-שאול ללחן צרפתי). ב-1977 הקליט את השיר "שדרות בגשם" שהלחין נחום היימן למילותיו של נתן אלתרמן. ב-1978 ביצע כהן שיר מטעם חברת האוטובוסים "דן" שנקרא "המשפחה של דן" (מילים: דן אלמגור, לחן: נורית הירש). ב-22 באפריל 1978, זכה יזהר כהן במקום הראשון, בתחרות הזמר האירופית, האירוויזיון. השיר שביצע כהן היה "אבניבי", שאת מילותיו כתב אהוד מנור ללחן ולעיבוד של נורית הירש. את השיר ביצע יחד עם אלפא ביתא שהוקמה במיוחד לערב זה וכללה את ראובן ארז, ליסה גולד רובין, נחמה שוטן, אסתר צוברי ויצחק עוקב. כהן היה הישראלי הראשון שזכה במקום הראשון בתחרות האירוויזיון. הוא ייצג את ישראל באירוויזיון פעמיים. הפעם השנייה הייתה ב-1985 עם השיר "עולה עולה" (מילים: חמוטל בן זאב לחן: קובי אשרת) שזכה במקום החמישי. לאחר הזכייה בתחרות הגיעה התהילה, ועימה סבב הופעות בינלאומיות שערך. כעבור שנים חשף כהן כי בתקופה זו עבר התקפי חרדה מרובים ואף התמוטטות עצבים. באפריל 1982 השתתף בתחרות הקדם אירוויזיון בשיר "אל האור" (מילים: שמרית אור, לחן ועיבוד: קובי אושרת) שהגיע למקום השביעי בתחרות. בדצמבר 1983 השתתף בפסטיגל מספר 3 עם השיר "פיטר פן" (מילים: חמוטל בן זאב, לחן ועיבוד: קובי אושרת) שהגיע למקום השני. בדצמבר 1984 השתתף בפסטיגל מספר 4 עם השיר "הולכים לישון" (מילים: חמוטל בן-זאב, לחן ועיבוד: קובי אושרת) שהגיע למקום השלישי. ב-1985 זכה בקדם אירוויזיון עם שירם של חמוטל בן זאב וקובי אשרת "עולה עולה", וייצג את ישראל בפעם השנייה באירוויזיון. השיר הגיע למקום ה-5 בתחרות. במקור נכתב השיר עבור הפסטיגל, תחת השם "הכלב ויסקי"[דרוש מקור]. אולם, כאשר האמרגן שלמה צח שמע את השיר, הוא החליט כי השיר "חזק מדי בשביל הפסטיגל", וכי הוא מתאים יותר לאירוויזיון. לשם כך שינתה חמוטל בן זאב את המילים, כדי להופכו משיר ילדים לשיר פופ. בקיץ 1985 השתתף במחזמר "ספינת החלומות" לצד לאה לופטין, והלהיט מתוכו "ים בלילה ים ביום" (מילים: יורם טהרלב, לחן ועיבוד: רוני וייס) זכה להשמעות רבות. באותה השנה יצא אלבומו השני - "הבטחה", אשר כלל את השיר "כמו ציפור מטורפת", אותו הלחין נחום היימן למילותיו של יצחק איינהורן, ושיר הנושא (מילים: אהוד מנור, לחן: קובי אושרת). בדצמבר אותה שנה השתתף בפסטיבל שירי הילדים מספר 16 עם השיר "ילד תימני", שהלחין למילים של חמוטל בן-זאב, ועיבוד של אורי קריב. בנוסף שר את שיר הפתיחה של התוכנית המצוירת "הדבורה מאיה" בגרסת הסרט. כהן תרם את קולו לדיבוב דמויות בתוכנית "רחוב סומסום" וגם ביצע מספר שירים בתוכנית. בשנת 1987 השתתף בפעם השלישית בקדם אירוויזיון בדואט עם אחותו ורדינה כהן בשיר "מוזיקה היא נשיקה לנצח"', ללחן שלו עצמו, מילים של דודו ברק, ועיבוד של רוני וייס. השיר הגיע למקום החמישי בתחרות. באותה שנה הוציא את אלבומו השלישי "צומת דרכים" שהכיל בין היתר את השירים "ערב ניגונים", "בוא ניפגש", "שחרר קצת את החבל" (שנה שנתיים...), "מרינה" (בובה בובה) ושיר הנושא. קובי אושרת עיבד והפיק מוזיקלית את האלבום, ואיתו ניגנו בהקלטות חברי להקת "ברוש" מיכה מיכאלי בבס, ונגנים נוספים. ב-1988 הוציא את אלבומו הרביעי "יזהר" עם השירים "אדם", "אשה אחרת", "לשחרחורת", "טנגו עכשיו" (שיר בסגנון הישן של אמא ואבא), "איש בודד איש נודד". בספטמבר 1989 הוציא את הדואט "לבקש שיר" ביחד עם שרה'לה שרון. בסוף 1993 הוציא את אלבומו החמישי "לגעת במים לגעת ברוח". באלבום זה הלחין כהן שני שירים - "נדר" שכתב אברהם שלונסקי ו"ילדות מאוחרה" שכתב שמוליק קלוסקי. השירים שבלטו במיוחד באלבום זה הם "האדם" (מילים: מאיר גולדברג, לחן: קורין אלאל), "תפילה בדרך" (מילים: שמעון פרס, לחן: קובי אושרת), "שבים מקווים" (מילים: ארז ברזוליק לחן: נינו אורסיאנו) שיר הנושא (מילים של יצחק איינהורן, לחן: נחום היימן) ו"אני ודבורה הגדולה" (מילים: קובי לוריא, לחן: קורין אלאל) שנכתב לזכר השחקנית דבורה בקון במלאת עשר שנים למותה, ושכהן היה חבר קרוב שלה. גדי גולמן עיבד את שירי האלבום. ב-1996 שב להשתתף בקדם אירוויזיון בפעם הרביעית בדואט עם אלון ז'אן בשיר "אלפיים", שהגיע למקום העשירי בתחרות. בשנים האחרונות עוסק כהן, בנוסף לשירה, גם בתכשיטנות והוא יוצר ומשווק תכשיטים בחנותו שנקראת "יזהר כהן Jewelery". במאי 2019, לקראת תחרות האירוויזיון, הוציא סינגל בשם "Blue Jeans and Bloody Tears". השיר נוצר על ידי מערכת בינה מלאכותית שלמדה מאות שירי אירוויזיון. השיר זכה בשני פרסי LOVIE ובפרס WEBBY כיצירת אינטרנט חדשנית. בנוסף באירוויזיון 2019 שהתקיים בתל אביב, ישראל, הגיש כהן את הניקוד הישראלי. בשנת 2020 השתתף בתוכנית המציאות "הזמר במסכה" בקשת 12, בתור השור, והודח חמישי. בשנת 2024 השתתף בעונה השלישית של "רוקדים עם כוכבים" בקשת והודח שמיני. לכהן בת בשם אליה שנולדה ב-6 באפריל 1997, אותה הוא גידל בהורות משותפת עם דיאנה צרפתי, מפיקת אירועים. מתגורר בתל אביב. חלומות שמורים (1976) Make A Little Love (עם להקת אלפא ביתא) (1978) [בין-לאומי] הבטחה (1985) צומת דרכים (1987) יזהר (1988) לגעת במים, לגעת ברוח (1993) אגדה ישראלית (2000 - אלבום קאברים משולש) להיטים (1978) להיטי זהב (חלק א') (1989) יזהר כהן, ברשת החברתית פייסבוק יזהר כהן, ברשת החברתית אינסטגרם יזהר כהן, במיזם "אישים" לתיעוד היצירה הישראלית יזהר כהן, במסד הנתונים הקולנועיים IMDb (באנגלית) יזהר כהן, באתר שירונט יזהר כהן, באתר ספוטיפיי יזהר כהן, באתר סאונדקלאוד (באנגלית) יזהר כהן, באתר AllMusic (באנגלית) יזהר כהן, באתר MusicBrainz (באנגלית) יזהר כהן, באתר דיזר יזהר כהן, באתר Discogs (באנגלית) יזהר כהן, באתר Tab4u יזהר כהן, באתר Genius יזהר כהן, באתר סטריאו ומונו יזהר כהן, דף שער בספרייה הלאומית יזהר כהן, באתר SecondHandSongs יזהר כהן, באתר MOOMA (בארכיון האינטרנט) מידע על יזהר כהן באתר הספרייה הלאומית בנו של סולימן כבש את אירופה, מעריב, 10 באוקטובר 1978 איתי יעקב, יזהר כהן: "המוח שלי זה אוקיינוס של רעיונות. צונאמי", באתר Xnet‏, 26 ביוני 2013 דליה בן ארי, יזהר כהן, פעם תקוות הזמר העברי והיום מעצב תכשיטים, מסתכל אחורה בלי זעם, באתר Xnet‏, 17 בספטמבר 2013 יובל אברמוביץ', מה נשאר מהזוהר, באתר ישראל היום, 9 במאי 2014 יואב גינאי משוחח עם יזהר כהן בתוכנית "לגעת ברוח", בערוץ ה-YouTube של רשות השידור בן שלו, הסצינה הקולנועית שהשיבה את כבודו האבוד של יזהר כהן, באתר הארץ, 31 ביולי 2015 יעקב בר-און, ‏יזהר כהן יורה: "שילכו לעזאזל גלגלצ, הם יכולים לקפוץ לי", באתר מעריב אונליין, 10 באפריל 2017 אלכסנדרה לוקש ואטילה שומפלבי, יזהר כהן חוגג 40 ל"אבניבי": "נטע בטופ 5 - בטוח", באתר ynet, 22 באפריל 2018 ערן סויסה, עולה עולה: יזהר כהן מתגבר על הפחדים, באתר ישראל היום, 17 באוקטובר 2019 יזהר כהן בשיחה עם נתנאל סמריק, בערוץ גל"ץ, מרץ 2023 אפרת וכטל, ‏הכל בסדר עם הלב של יזהר כהן, באתר ‏מאקו‏, 27 ביוני 2024 בנו של סולימן כבש את אירופה, מעריב, 10 באוקטובר 1978 יניב הלפרין, האיש שהביא לנו גאווה, GoGay,‏ 29 במאי 2001; יזהר כהן: "לא צריך להוריד תחתונים בשביל הקהל", GoGay,‏ 21 בספטמבר 2013; הילה יחימוביץ', הבת של יזהר כהן: "ההורים שלי לא היו בזוגיות, אבל אנחנו גרים יחד", באתר Xnet‏, 23 באוגוסט 2017.